અમદાવાદ: દેશના પ્રધાનમંત્રી શ્રી નરેન્દ્રભાઇ મોદીએ લાલ કિલ્લા પરથી દરેક દેશવાસીઓને ડિજીટલ પ્લેટફોર્મ દ્વારા નવી ક્રાંતિ સાથે વિકાસયાત્રામાં સહભાગી બનવા કરાયેલી જાહેર અપીલને અમદાવાદના ચાર યુવાનોએ સાચા અર્થમાં સાર્થક કરી બતાવી છે. ડિજીટલ ઇન્ડિયા કેમ્પેઇન અંતર્ગત અમદાવાદના ચાર યુવાનોએ ઇગલ્સવેલ ઇન્ફોસર્વિસીસ પ્રા. લી. બેનર હેઠળ એક એવી એપ ‘વિદ્યા’ રજૂ કરી છે જે દ્વારા ગુજરાતભરની તમામ શૈક્ષણિક સંસ્થાઓ તથા વિદ્યાર્થીઓ અને વાલીઓ માટે આશીર્વાદરૂપ બની છે. આ વિદ્યા એપની સૌથી નોંધનીય વિશેષતા એ છે કે, ખુદ માતા-પિતા સ્કુલ અને બાળકની દરેક પ્રવૃત્તિને વ્યક્તિગત રૂપે રીયલ-ટાઇમ આધારે ટ્રેક કરી શકે છે. તો, સ્કુલ સત્તાધીશો પણ કોઇપણ વિષયની ઓનલાઇન પરીક્ષા આયોજીત કરી શકે છે અને વિદ્યાર્થીઓ આ એપ દ્વારા તેનો જવાબ આપી શકે છે.